Uredba Komisije (ES) št. 170/2002

z dne 30. januarja 2002

o določitvi podrobnih pravil za uporabo shem premij za goveje in telečje meso iz uredb Sveta (ES) št. 1452/2001, (ES) št. 1453/2001 in (ES) št. 1454/2001 o uvedbi posebnih ukrepov v zvezi z nekaterimi kmetijskimi proizvodi v korist francoskih čezmorskih departmajev (Poseidom), Azorov in Madeire (Poseima) ter Kanarskih otokov (Poseican) in o razveljavitvi Uredbe (ES) št. 2912/95

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1452/2001 z dne 28. junija 2001 o uvedbi posebnih ukrepov v zvezi z nekaterimi kmetijskimi proizvodi za francoske čezmorske departmaje, o spremembi Direktive 72/462/EGS in o razveljavitvi uredb (EGS) št. 525/77 in (EGS) št. 3763/91 (Poseidom) [1] in zlasti člena 9(4) Uredbe,

ob upoštevanju Uredbe Sveta (ES) št. 1453/2001 z dne 28. junija 2001 o uvedbi posebnih ukrepov v zvezi z nekaterimi kmetijskimi proizvodi za Azore in Madeiro in o razveljavitvi Uredbe (EGS) št. 1600/92 (Poseima) [2] ter zlasti člena 13(6) in člena 22(6) Uredbe,

ob upoštevanju Uredbe Sveta (ES) št. 1454/2001 z dne 28. junija 2001 o uvedbi posebnih ukrepov v zvezi z nekaterimi kmetijskimi proizvodi za Kanarske otoke in o razveljavitvi Uredbe (EGS) št. 1601/92 (Poseican) [3] ter zlasti člena 5(6) Uredbe,

ob upoštevanju naslednjega:

(1) Uredba (ES) št. 1452/2001 določa posebne ukrepe za spodbujanje živinoreje v francoskih čezmorskih departmajih. Člen 9(1)(a) in (b) navedene uredbe predvideva dodatek k premiji za ohranjanje krav dojilj iz člena 6 Uredbe Sveta (ES) št. 1254/1999 [4], kakor je bila nazadnje spremenjena z Uredbo Komisije (ES) št. 2345/2001 [5], in dodatek h klavni premiji iz člena 11 navedene uredbe, ki se plačata proizvajalcem govejega in telečjega mesa. Osnovna in dodatna premija se dodelita vsako leto za največ 10000 moških goved, 35000 krav dojilj in 20000 zaklanih živali. Naslednje podrobne izvedbene določbe je treba sprejeti v skladu s členom 9(4) navedene uredbe. Pri posebni premiji je treba v okviru regionalne zgornje meje iz člena 4 Uredbe (ES) št. 1254/1999 število moških živali v prvi starostni skupini, za katere je bila dodeljena posebna premija v francoskih čezmorskih departmajih za leto 1994, zamrzniti in premije dodeliti za največ 90 živali na starostno skupino, koledarsko leto in kmetijsko gospodarstvo. Pri premiji za krave dojilje je treba predvideti oblikovanje posebne rezerve za prekomorske dežele, katere višina se določi na podlagi zgornje meje 35000 krav dojilj in števila premij, dodeljenih za leto 1994. Pri klavni premiji je treba omejitev iz člena 38(1) Uredbe Komisije (ES) št. 2342/1999 [6], kakor je bila nazadnje spremenjena z Uredbo (ES) št. 2088/2001 [7], zamrzniti pri številu živali, za katere je bila dodeljena klavna premija za leto 2000.

(2) Uredba (ES) št. 1453/2001 določa posebne ukrepe za spodbujanje živinoreje na Azorih in Madeiri. Zlasti člen 13(2) in (3) navedene uredbe za Madeiro predvideva dodatek h klavni premiji iz člena 11 Uredbe (ES) št. 1254/1999, ki se plača proizvajalcem za vsako lokalno pitano zaklano žival v okviru zgornje meje 2500 zaklanih živali, in dodatek k premiji za ohranjanje krav dojilj iz člena 6 navedene uredbe, ki se plača proizvajalcem govejega in telečjega mesa. Vse osnovne premije in dodatek k premiji iz člena 13(3) se dodelijo vsako leto za največ 2000 moških goved, 1000 krav dojilj oziroma 6000 zaklanih živali. Naslednje podrobne izvedbene določbe je treba sprejeti v skladu s členom 13(6) navedene uredbe. Pri posebni premiji je treba v okviru regionalne zgornje meje iz člena 4 Uredbe (ES) št. 1254/1999 število moških živali v prvi starostni skupini, za katere je bila dodeljena posebna premija na Madeiri za leto 2000, zamrzniti in premije dodeliti za največ 90 živali na starostno skupino, koledarsko leto in kmetijsko gospodarstvo. Pri premiji za kravo dojiljo je treba predvideti oblikovanje posebne rezerve za Madeiro, katere višina se določi na podlagi zgornje meje 1000 krav dojilj in števila premij, dodeljenih za leto 2000. Pri klavni premiji je treba zgornjo mejo iz člena 38(1) Uredbe (ES) št. 2342/1999 zamrzniti pri številu živali, za katere je bila dodeljena klavna premija za leto 2000.

(3) Člen 22(2) in (3) Uredbe (ES) št. 1453/2001 za Azore predvideva dodatek h klavni premiji iz člena 11 Uredbe (ES) št. 1254/1999, ki se plača proizvajalcem za vsako zaklano žival, in dodatek k premiji za ohranjanje krav dojilj iz člena 6 navedene uredbe, ki se plača proizvajalcem govejega in telečjega mesa. Osnovne in dodatne premije se vsako leto dodelijo za največ 40000 moških goved oziroma 33000 zaklanih živali. Naslednje podrobne izvedbene določbe je treba sprejeti v skladu s členom 22(6) navedene uredbe. Pri posebni premiji je treba v okviru regionalne zgornje meje iz člena 4 Uredbe (ES) št. 1254/1999 število moških živali v prvi starostni skupini, za katere je bila dodeljena posebna premija na Azorih za leto 2000, zamrzniti. Pri klavni premiji je treba zgornjo mejo iz člena 38(1) Uredbe (ES) št. 2342/1999 zamrzniti pri številu živali, za katere je bila dodeljena klavna premija za leto 2000.

(4) Člen 22(9) Uredbe (ES) št. 1453/2001 uvaja pomoč za prodajo mladega moškega goveda, rojenega na Azorih, v druge regije Skupnosti. Določiti je treba podrobna pravila za izvajanje pomoči.

(5) Uredba (ES) št. 1454/2001 določa posebne ukrepe za spodbujanje živinoreje na Kanarskih otokih. Člen 5(2) in (3) navedene uredbe predvideva dodatek h klavni premiji iz člena 11 Uredbe (ES) št. 1254/1999, ki se plača proizvajalcem za vsako zaklano žival, in dodatek k premiji za ohranjanje krav dojilj iz člena 6 navedene uredbe, ki se plača proizvajalcem govejega in telečjega mesa. Osnovne in dodatne premije se vsako leto dodelijo za največ 10000 moških goved, 5000 krav dojilj oziroma 15000 zaklanih živali. Naslednje podrobne izvedbene določbe je treba sprejeti v skladu s členom 5(6) navedene uredbe. Pri posebni premiji je treba v okviru regionalne zgornje meje iz člena 4 Uredbe (ES) št. 1254/1999 število moških živali v prvi starostni skupini, za katere je bila dodeljena posebna premija na Kanarskih otokih za leto 2000, zamrzniti. Pri premiji za kravo dojiljo je treba predvideti oblikovanje posebne rezerve za Kanarske otoke, katere višina se določi na podlagi zgornje meje 5000 krav dojilj in števila premij, dodeljenih za leto 2000. Pri klavni premiji je treba zgornjo mejo iz člena 38(1) Uredbe (ES) št. 2342/1999 zamrzniti pri številu živali, za katere je bila dodeljena klavna premija za leto 2000.

(6) Zadevne države članice so Komisijo obvestile o številu živali, za katere je bila dodeljena posebna premija v francoskih čezmorskih departmajih (1669) leta 1994 in leta 2000 na Madeiri (886), Azorih (27744) in Kanarskih otokih (2133), o številu premij za kravo dojiljo, dodeljenih leta 1994 v francoskih prekomorskih deželah (21149) in leta 2000 na Madeiri (0) in Kanarskih otokih (1279), ter o številu živali, za katere je bila za leto 2000 dodeljena klavna premija v francoskih čezmorskih departmajih (3727), na Madeiri (1678), Azorih (10318) in Kanarskih otokih (1696).

(7) Podomejitve, vključene v regionalne zgornje meje za Francijo, Portugalsko in Španijo pri posebni premiji, in v nacionalne zgornje meje za navedene države članice pri premiji za kravo dojiljo, ki temeljijo na številu premij, plačanih proizvajalcem za referenčno leto v francoskih prekomorskih deželah, na Azorih in Madeiri ter Kanarskih otokih, veljajo izključno za takšne proizvajalce. Podomejitve, vključene v nacionalne zgornje meje za navedene države članice pri premiji za kravo dojiljo, ki temeljijo na številu premij, plačanih proizvajalcem za referenčno leto v francoskih prekomorskih deželah, na Madeiri in Kanarskih otokih, veljajo izključno za takšne proizvajalce. Preostalo število živali, upravičenih do posebnih zgornjih mej za posebno premijo in premijo za kravo dojiljo za navedene regije, uvedenih z uredbami (ES) št. 1452/2001, (ES) št. 1453/2001 in (ES) št. 1454/2001, je treba dodati k tistim iz prilog I in II k Uredbi (ES) št. 1254/1999, kakor je bila spremenjena z Uredbo (ES) št. 1455/2001 [8].

(8) Podomejitve, vključene v nacionalne zgornje meje za Francijo, Portugalsko in Španijo pri klavni premiji, ki temeljijo na številu premij, plačanih proizvajalcem za referenčno leto v francoskih čezmorskih departmajih, na Azorih in Madeiri ter Kanarskih otokih, veljajo izključno za takšne proizvajalce. Preostalo število živali, upravičenih do posebnih zgornjih mej za klavno premijo za navedene regije, uvedenih z uredbami (ES) št. 1452/2001, (ES) št. 1453/2001 in (ES) št. 1454/2001, je treba dodati k tistim iz Priloge III k Uredbi (ES) št. 2342/1999.

(9) Zaradi pravne jasnosti je treba Uredbo Komisije (ES) št. 2912/95 [9] razveljaviti.

(10) Da se lahko začnejo uredbe (ES) št. 1452/2001, (ES) št. 1453/2001 in (ES) št. 1454/2001 uporabljati takoj, mora ta uredba začeti veljati čim prej.

(11) Da bi zagotovili ujemanje z začetkom obdobja uporabe sheme premij, uvedene z Uredbo (ES) št. 1254/1999 za leto 2002, se mora ta uredba uporabljati od 1. januarja 2002.

(12) Ukrepi, predvideni s to uredbo, so v skladu z mnenjem Upravljalnega odbora za goveje in telečje meso –

SPREJELA NASLEDNJO UREDBO:

Člen 1

1. Omejitev 90 živali na starostno skupino, koledarsko leto in kmetijsko gospodarstvo za dodeljevanje posebne premije iz člena 4 Uredbe (ES) št. 1254/1999 se uporablja v francoskih čezmorskih departmajih, na Madeiri in Kanarskih otokih.

2. Podomejitve, določene za najbolj oddaljene regije v okviru regionalnih zgornjih mej, opredeljenih v členu 4(4) Uredbe (ES) št. 1254/1999 za posebno premijo in določenih v Prilogi I k navedeni uredbi, so naslednje:

Francoski čezmorski departmaji: | 1669 |

Madeira: | 886 |

Azori: | 27744 |

Kanarski otoki: | 2133 |

3. Pri premiji za kravo dojiljo organi zadevnih držav članic sprejmejo potrebne določbe, da se, kjer je potrebno, zajamčijo pravice proizvajalcem, katerim je bila v skladu s členom 6 Uredbe (ES) št. 1254/1999 dodeljena premija. Komisijo čim prej obvestijo o sprejetih ukrepih. Znesek dodeljenih premij se vključi v posebno podomejitev, ki je vključena v nacionalne zgornje meje iz člena 7(2) Uredbe (ES) št. 1254/1999 in ki velja izključno za proizvajalce v francoskih čezmorskih departmajih, na Madeiri in Kanarskih otokih.

Pristojni organi lahko določijo posebna pravila za dodelitev ali prerazporeditev teh pravic do premije. Ta pravila pred izvajanjem predložijo Komisiji v pregled.

4. Posebna rezerva za pravice do premije za kravo dojiljo iz druge alinee člena 9(4)(b) Uredbe (ES) št. 1452/2001 vsebuje 35000 pravic do premije.

5. Posebna rezerva za pravice do premije za kravo dojiljo iz druge alinee člena 13(6)(b) Uredbe (ES) št. 1453/2001 vsebuje 1000 pravic do premije.

6. Posebna rezerva za pravice do premije za kravo dojiljo iz druge alinee člena 5(6)(b) Uredbe (ES) št. 1454/2001 vsebuje 5000 pravic do premije.

7. Podomejitve, določene za najbolj oddaljeno regijo v okviru nacionalnih zgornjih mej, opredeljenih v členu 11(3) Uredbe (ES) št. 1254/1999 za klavno premijo in določenih v Prilogi III k Uredbi (ES) št. 2342/1999, so naslednje:

Francoski čezmorski departmaji: | 3727 |

Madeira: | 1678 |

Azori: | 10318 |

Kanarski otoki: | 1696 |

8. Za osnovne premije in dodatke k premiji za kravo dojiljo ter klavni premiji vloži proizvajalec en zahtevek v skladu z določbami Uredbe (ES) št. 1254/1999.

9. Zahtevke za pomoč iz člena 22(9) Uredbe (ES) št. 1453/2001 vloži proizvajalec, ki je zadnji skrbel za živali med obveznim obdobjem pred odpremo. Vsebovati morajo zlasti naslednje podatke:

- identifikacijsko številko živali,

- izjavo pošiljatelja, ki navaja namembni kraj živali.

10. Organi zadevnih držav članic lahko po potrebi sprejmejo dodatna pravila za dodelitev dodatkov iz tega člena. O takšnih ukrepih takoj obvestijo Komisijo.

Poleg tega navedeni organi vsako leto najpozneje do 31. julija za prejšnje koledarsko leto obvestijo Komisijo o številu živali, za katere so bili zaprošeni in dodeljeni osnovne premije, dodatki k premiji za kravo dojiljo in klavna premija. Pred tem datumom morajo prav tako obvestiti Komisijo o številu živali, za katere je bila zaprošena in dodeljena pomoč iz člena 22(9) Uredbe (ES) št. 1453/2001.

Člen 2

Uredba (ES) št. 2912/95 se razveljavi.

Člen 3

Ta uredba začne veljati z dnem objave v Uradnem listu Evropskih skupnosti.

Uporablja se od 1. januarja 2002.

Ta uredba je v celoti zavezujoča in se neposredno uporablja v vseh državah članicah.

V Bruslju, 30. januarja 2002

Za Komisijo

Franz Fischler

Član Komisije

[1] UL L 198, 21.7.2001, str. 11.

[2] UL L 198, 21.7.2001, str. 26.

[3] UL L 198, 21.7.2001, str. 45.

[4] UL L 160, 26.6.1999, str. 21.

[5] UL L 315, 1.12.2001, str. 29.

[6] UL L 281, 4.11.1999, str. 30.

[7] UL L 282, 26.10.2001, str. 39.

[8] UL L 198, 21.7.2001, str. 58.

[9] UL L 305, 19.12.1995, str. 17.

--------------------------------------------------